Banderes a mitja asta a l'Ajuntament de Paterna per la defunció de l'ex regidor Paco Campos
22/03/2022

# Banderes a mitja asta a l'Ajuntament de Paterna per la defunció de l'ex regidor Paco Campos

[![Banderes a mitja asta a l'Ajuntament de Paterna per la defunció de l'ex regidor Paco Campos ](/images/noticias/2022/3/7963/7963_lg.jpg)](/images/noticias/2022/3/7963/7963_lg.jpg)

22.03.2022

*   Com a regidor d'Educació, Campos impulsà el Consell Escolar Municipal i com a regidor de Festes i Protocol, i a iniciativa de l'Alcalde Francisco Borruey, porte avant la creació del Cohetódrom, va posar en marxa la Comisió de Festes, va treballar activament en la refundació de la Real Confraria del Santíssim Crist de la Fe i Sant Vicent Ferrer i participà en la creació de la bandera de Paterna.
*   L'Alcalde de Paterna, Juan Antonio Sagredo ha afirmat que “Paterna perd a una magnífica persona, enamorat de la nostra Vila que va treballar incansablement per defensar i afermar els senyals d'identitat paterneres”.

Les banderes de l'Ajuntament de Paterna onegen hui a mitja asta en senyal de dol per la defunció de l'ex regidor socialista Francisco Campos Fabra.

Paco Campos, pare de l'actual Tinenta Alcalde socialista de Seguretat, Mobilitat i Transició Ecològica, Núria Campos, ha desenvolupat tota la seua vida en la Vila de Paterna, lloc en el qual va nàixer al carrer Ernesto Ferrando.

Titulat en Magisteri, la seua activitat professional es vincularia a l'àmbit de la medicina, a la qual es va dedicar durant vint-i-cinc anys com a visitador metge.

Seria en l'última dècada del segle passat quan inicia una intensa activitat pública de dedicació paternera, fonamentalment a través de la seua gestió com a regidor de l'Ajuntament de Paterna.

Després de les eleccions municipals de l'any 1991, assumeix la regidoria d'Educació. Gràcies a la seua intermediació, el Consell Escolar Municipal va tindre un extraordinari impuls així com els consells escolars. En aquests òrgans es van assumir nombroses iniciatives i es va procedir a l'estudi i resolució dels diferents problemes que plantejaven els col·legis públics i concertats del municipi.

L'any de 1999 tornaria novament al Consistori i, en aquesta ocasió, s'ocuparia fins a 2003 de la regidoria de Festes i de l'àrea de Protocol i Informàtica així com del Gabinet d'Alcaldia. Des de les competències que li corresponien com a regidor de Festes, va portar avant la creació del Cohetódrom i, a iniciativa de Francisco Borruey, va treballar activament en la posada en marxa de la Comissió de Festes.

També va intervindre, al costat de l'Alcalde, en la refundació de la Real Confraria del Stm. Crist de la Fe, de la qual va formar part de la seua Junta Directiva en qualitat de Vicepresident. Igualment, va participar en l'elaboració de les bases per a l'elecció de la Reina de Festes de Paterna i la seua Cort.

En l'àmbit protocol·lari, va treballar per a estrényer i afermar les relacions i els vincles del nostre municipi amb altres poblacions, com és el cas de l'agermanament de Paterna amb la població de Tenerife de Adeje. Durant aquesta etapa, i com a responsable del protocol consistorial, Francisco Campos també va contribuir al fiançament dels senyals d'identitat paterneres, participant en la creació de la bandera de la nostra Vila.

L'Ajuntament de Paterna va concedir a Campos la Insígnia d'Or de la Vila de Paterna en 2011.

L'Alcalde de Paterna, Juan Antonio Sagredo ha mostrat hui les seues condolences i ha afirmat que **_“Paterna perd a una magnífica persona, enamorat de la nostra Vila que va treballar incansablement per defensar i afermar els senyals d'identitat paterneres”_**